Jacob Rothschild

Nathaniel Charles Jacob Rothschild, 4. barón Rothschild, OM, GBE, CVO, FRCA, FBA (anglicky: Nathaniel Charles Jacob Rothschild, 4th Baron Rothschild, (* 29. apríl 1936, Londýn, Spojené kráľovstvo) je britský investičný bankár a člen významnej bankárskej rodiny Rothschildovcov. Je tiež čestným predsedom Inštitútu pre výskum židovskej politiky (Institute for Jewish Policy Research). Jeho majetok je odhadovaný na 5 miliárd dolárov.

Biografia 
Narodil sa v roku 1936 a je najstarším synom Viktora Rothschilda, 3. baróna Rothschilda a jeho prvej manželky Barbary Judith Rothschildovej (rodenej Hutchinsonovej). Jeho otec sa narodil v židovskej rodine, zatiaľ čo jeho matka konvertovala po sobáši k ortodoxnému judaizmu. Jacob sa vzdelával najprv na chlapčenskej internátnej škole Eton College a potom na Christ Church Oxfordskej univerzity. 

V roku 1961 sa oženil so Serenou Mary Dunnovou, vnučkou kanadského finančníka Sira Jamesa Dunna, s ktorou má štyri deti:
 Hannah Mary (* 1962)
 Beth Matilda (* 1964)
 Emily Magda (* 1967)
Nathaniel Philip  (* 1971)

Od roku 1963 pracoval Lord Jacob Rothschild v rodinnej banke N M Rothschild & Son v Londýne, až do roku 1980 kedy odstúpil kvôli rodinnému sporu. Predsedníctvo v banke získal po svojom otcovi, ktorý sa rozhodol sústrediť sa na vedeckú a politickú kariéru a prišiel o kontrolu väčšiny hlasovacích práv v prospech jeho bratranca Sira Evelyna Roberta de Rothschilda a Jacob cítil, že jeho zámery by boli zmarené. Predal svoj menšinový podiel v banke, ale získal nezávislú kontrolu nad Rothschild Investment Trust - teraz RIT Capital Partners plc.

V roku 1990 nasledoval svojho otca v Snemovni lordov, hornej komory Parlamentu Spojeného kráľovstva (House of Lords). Jacob Rothschild je predsedom Skupiny spoločností J. Rothschilda (J. Rothschild group of companies) a spoločnosti RIT Capital Partners plc (RITCP). RITCP je kótovaná na Londýnskej burze cenných papierov a má trhový limit nad 1,7 miliardy libier. Jacob je tiež predsedom spoločnosti Five Arrows Limited (päť šípov – logo aj názov spoločnosti sú odvodené z erbu Rothschildovcov, ktorý má v dvoch jeho štvrtiach nahé rameno držiace päť strieborných šípov), predsedom rodinnej investičnej spoločnosti a mnohých ďalších spoločností. Od roku 1998 je čestným členom Britskej akadémie (FBA), štátnej akadémie Spojeného kráľovstva pre humanitné a spoločenské vedy. Jacob žije vo vidieckej usadlosti (kaštieli) v dedinke Eythrope (predtým Ethorp) v anglickom nemetropolitnom grófstve Buckinghamshire. Táto usadlosť bola v roku 1870 zakúpená anglickou vetvou rodiny Rothschildovcov, a patrí im dodnes.

Filantropia 
Zastáva významnú pozíciu vo filantropii umenia vo Veľkej Británii. V rokoch 1985 – 1991 bol predsedom správcov Národnej galérie v Londýne a v rokoch 1992 – 1998 predsedom Pamätného fondu národného dedičstva (National Heritage Memorial Fund). V rokoch 1994 – 1998 bol na pozvanie predsedu vlády predsedom Národného loterijného fondu britského národného dedičstva (British National Heritage Lottery Fund) a zodpovedným za rozdeľovanie grantov vo výške 1,2 miliardy libier. V minulosti bol tiež správcom Ermitáže v Petrohrade (do roku 2008), správcom Katarského múzea (do roku 2010), či predseda Pritzkerovej ceny za architektúru (2002). Jacob Rothschild je tiež predsedom Rothschildovej nadácie (Rothschild Foundation). Nadácia poskytuje granty a spolupracuje s ďalšími charitatívnymi organizáciami, ktoré pracujú v rovnakých oblastiach, ktoré podporuje. Grantové výzvy nadácia poskytuje najmä v oblasti umenia, vzdelávania a životného prostredia. Bol mimoriadne aktívny v projekte obnovy Somerset House v Londýne, pri ktorom pomohol zabezpečiť Gilbert Collection a zabezpečil dlhodobú budúcnosť inšitútu umenia Courtauld Institut. Jeho vlastným projektom bola obnova Spencer House, jedného z najkrajších zachovalých mestských domov z 18. storočia v Londýne, v blízkosti jeho kancelárií.

Tituly a vyznamenania

Titulatúra 
 1936 – 1937: Jacob Rothschild
 1937 – 1990: The Honourable Jacob Rothschild
 1990 – The Right Honourable The Lord Rothschild

Oslovenie 
 Vaše Lordstvo (Your Lordship)

Štátne vyznamenania

Spojené kráľovstvo 
 Rad britského impéria (GBE), veľkokríž, (1998) 
 Rad za zásluhy (OM), (2002)
 Medaila Princa z Walesu za filantropiu v umení, (2013)
Veliteľ Kráľovského Viktoriánskeho rádu, „za zásluhy pre Princovu radu, vojvodstvo Cornwall“ (New Year Honours, 2020)
Medaila Princa z Walesu za umeleckú filantropiu, (2013)
Čestné tituly z Univerzít z miest: Oxford, Londýn, Exeter, Keele, Newcastle a Warwick
Čestný člen Britskej Akadémie (1998)
Senior člen Royal College of Art (1992)
Čestný člen King's College London (2002) 
„Apollo Osobnosť Roka“ (2002)
Čestný Prezident „Institute for Jewish Policy“ 
Mont Blanc Award (2004) 
Medaila pri príležitosti 300. výročia Petrohradu (2005) 
Čestný študent Christ Church, Oxford (Marec 2006)

Spojené štáty 

 Hadrian Award zo Svetového pamiatkového fondu (1995)
 Classical America - Arthur Ross Award (1998)
 Iris Foundation Award - BARD Inštitút (1999)
 Golden Plate Award z American Academy of Achievement (2000)
 Medaila pri príležitosti 100. výročia Americkej akadémie v Ríme (2002)
 Zlatá medaila za celoživotnú tvorbu v umení, Medzinárodný výbor Kennedyho centra (2006)
 Cena za nadčasový dizajn, Nadácia Royal Oak (2009)
 Medaila J. Paul Getty (2014)

Kontinentálna Európa 

 Rad Princa Henricha Moreplavca, Portugalsko (1985)
Medaila cti Europa Nostra v Bruseli, (2003)
Sloboda mesta Saranda, (Albánsko, 2003) 
Výročná cena správcov knižnice Gennadius, (2010)

 Rad štátnej vlajky, Albánsko, (2014)

Izrael 

 Sir Winston Churchill Award, (2004)
 Weizmann Award (50. výročie štátu Izrael)
 Čestný titul z Hebrejskej Univerzity v Jeruzaleme
 Čestné členstvo od mesta Jeruzalem a Izraelského múzea, Commonwealth Jewish Council Award.

Referencie

Externé odkazy 
 RIT Capital Partners plc
 Rothschildova nadácia

Rothschildovci
Bankári
Britskí podnikatelia
Členovia Snemovne lordov
Britskí šľachtici
Držitelia Radu britského impéria
Členovia American Academy of Arts and Sciences
Mecenáši
Absolventi Oxfordskej univerzity
Osobnosti z Londýna